የኢትዮጵያ ልማት ባንክ አዲስ የቦርድ ሰብሳቢ ተሰየመለት
በአዲሱ የመንግሥት የሥልጣን ድልድል በሚኒስትር ማዕረግ በጠቅላይ ሚኒስትር ጽሕፈት ቤት የዴሞክራሲ ሥርዓት ግንባታ ጉዳዮች ማስተባበሪያ ማዕከል አስተባባሪ ሆነው የተመደቡት አቶ ሽፈራው ሽጉጤ፣ የኢትዮጵያ ልማት ባንክ ቦርድ ሰብሳቢ ሆኑ፡፡ አቶ ሽፈራው የልማት ባንክ የቦርድ ሰብሳቢነትን የተረከቡት፣ በቦርድ ሰብሳቢነት ሲያገለግሉ የቆዩትን የኢንዱስትሪ ሚኒስትሩን አቶ አህመድ አብተውን በመተካት ነው፡፡አቶ ሽፈራው የልማት ባንክ ቦርድ ሰብሳቢ ከመሆናቸው ቀደም ብሎ በኢትዮጵያ ንግድ ባንክ የተዋጠው የኮንስትራክሽንና ቢዝነስ ባንክ የቦርድ ሰብሳቢ ነበሩ፡፡ ከአቶ ሽፈራው በተጨማሪ አራት የቦርድ አባላትም በአዲስ መተካታቸውን ምንጮች ገልጸዋል፡፡አቶ ሽፈራው የደቡብ ክልል መንግሥት ፕሬዚዳንት፣ ከዚያም የትምህርት ሚኒስትር በመሆን ሲያገለግሉ ከቆዩ በኋላ በቅርቡ ደግሞ ወደ በጠቅላይ ሚኒስትር ጽሕፈት ቤት ተዛውረዋል፡፡ልማት ባንክ ካለፈው ወር ወዲህ የአመራር ለውጦች እያደረገ ሲሆን፣ የቀድሞው የብሔራዊ ባንክ ምክትል ገዥ አቶ ጌታሁን ናና በፕሬዚዳንትነት እንዲመሩት መሰየማቸው ይታወሳል፡፡ከዚህም በተጨማሪ በአማካሪና በምክትል ፕሬዚዳንትነት ባንኩን እንዲያገለግሉ፣ የቀድሞ የኮንስትራክሽንና ቢዝነስ ባንክ ፕሬዚዳንት አቶ ኃይለ መስቀል በቀለ እንደተመደቡ ይታወሳል፡፡አቶ ኃይለ መስቀል የኮንስትራክሽንና ቢዝነስ ባንክ ፕሬዚዳንት በነበሩበት ወቅት፣ የባንኩ ቦርድ ሰብሳቢ አሁን የልማት ባንክ ቦርድ ሰብሳቢ የሆኑት አቶ ሽፈራው ነበሩ፡፡የቀድሞው የልማት ባንክ ፕሬዚዳንት አቶ ኢሳያስ ባህረ ከኃላፊነታቸው ከተነሱ በኋላ፣ ከቦርድ ጀምሮ አዳዲስ አመራሮች ለባንኩ እየተመደቡ ነው፡፡ 